KOMISSION ASETUS (ETY) N:o 2200/87,
annettu 8 päivänä heinäkuuta 1987,
yhteisön elintarvikeapuna toimitettavien tuotteiden hankkimista yhteisöstä koskevista yleisistä yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon elintarvikeapupolitiikasta ja elintarvikeavun hallinnosta 22 päivänä joulukuuta 1986 annetun neuvoston asetuksen (ETY) N:o 3972/86(1) ja erityisesti sen 5 artiklan,
sekä katsoo, että
neuvoston asetuksessa (ETY) N:o 3972/86 säädetään yhteisön elintarvikeapuna toimitettavien tuotteiden hankintaa koskevien yksityiskohtaisten sääntöjen antamisesta; on aiheellista täsmentää nämä yksityiskohtaiset säännöt yhteisössä tapahtuvan hankinnan osalta,
asianmukaisin menettely, jolla taataan hankinta- ja toimituskustannusten määrittäminen mahdollisimman edullisiksi ja yhteisössä olevien yritysten tasapuolinen pääsy toimituksiin, on tarjouskilpailu; olisi kuitenkin säädettävä suorien sopimusten teosta tietyissä olosuhteissa joustavuuden ja nopeuden vuoksi; kokemuksen perusteella saattaa ilmetä tarvetta estää pysyvästi tai väliaikaisesti sellaisten yritysten osallistuminen tarjouspyyntöihin, jotka ovat syyllistyneet räikeisiin ja vakaviin aikaisemmasta elintarvikeaputoimesta aiheutuneiden velvollisuuksiensa rikkomiseen,
olisi täsmennettävä, että tuotteiden hankkimista ja erityisesti tuotteiden hankkimista interventioelimiltä koskevista järjestelyistä säädetään yhteisön kyseisten tuotteiden kauppaa koskevalla lainsäädännöllä; olisi myös täsmennettävä, että toimittamista koskevat tarjoukset katsotaan tehdyiksi sisällyttämättä niihin yhteisön asianomaisessa lainsäädännössä vahvistettuja vientitukia tai tasausmaksuja (valuutan tasausmaksuja tai liittymis tasausmaksuja), ottaen huomioon, että nämä määrät maksetaan tai peritään, kun vienti yhteisöstä tapahtuu, tai tietyissä tapauksissa yhteisön sisäisessä kaupassa,
viime vuosien kokemus on osoittanut, että yhteisön elintarvikeavun yhteydessä ei ole aiheellista soveltaa cif-toimituksena tunnettuja kansainvälisiä kauppatapoja; ottaen erityisesti huomioon yhteisön edunsaajille antamat sitoumukset olisi säädettävä toimituksesta vapaasti purkaussatamassa niin, että tarjouskilpailun voittaja itse kantaa vastuun toimituksesta edunsaajan nimeämään purkaussatamaan asti tapauksen mukaan joko purettuna tai ei-purettuna,
ottaen huomioon tarjouskilpailun voittajille asetetut luonteeltaan erityiset ja jopa kaupallisesta käytännöstä poikkeavat velvollisuudet ei ole syytä selvyyden tai oikeusvarmuuden vuoksi käyttää kaupallisessa kielenkäytössä, erityisesti Incotermseissä, tavanomaista sanastoa,
kun kyseessä on toimitus vapaasti yhteisön lastaussatamassa, mahdolliseen merikuljetusyhteyteen määrämaahan, joka tarjoajan on otettava huomioon ilmoittaessaan sataman tarjouksessaan, voi sisältyä korkeintaan yksi jälleenlastaus yhteisössä; yhteisön elintarvikeavun yhteydessä ei voida ajatella, että edunsaajan olisi vastattava useisiin jälleenlaivauksiin liittyvistä kustannuksista ja riskeistä,
kun kyseessä on toimitus vapaasti purkaussatamassa tai toimitus vapaasti määräpaikassa, saatujen kokemusten ja erityisesti merikuljetusta ja sitä seuraavaa maakuljetusta varten toistuvasti esitettyjen erittäin suurten kustannusten vuoksi on suotavaa varata komissiolle mahdollisuus tehdä sopimus muuhun kuin tarjouspyyntöilmoituksessa mainittuun toimitusvaiheeseen; jotta komissio voisi arvioida oikein nämä tarjoukseen sisältyvät seikat rahtimarkkinoilla vallitsevien hintojen perusteella, on suotavaa säätää, että tarjoajan olisi tehtävä useampi tarjous eri toimitusvaiheisiin,
kun tarjouskilpailu koskee merikuljetuksen sisältävää toimitusta, olisi huomautettava velvollisuudesta noudattaa neuvoston asetuksilla (ETY) N:o 954/79(2), (ETY) N:o 4055/86(3), (ETY) N:o 4056/86(4), (ETY) N:o 4057/86(5) ja (ETY) N:o 4058/86(6) vahvistettuja yhteisön merikuljetuspolitiikkaa, erityisesti kilpailua ja hinnoittelukäytäntöä koskevia säännöksiä; tämän vuoksi olisi säädettävä, että edellä mainittuja asetuksia rikkonut varustamo ei saa suorittaa tavaroiden merikuljetusta,
eri osapuolten paikalla ollessa suoritettujen tarkastusmenetelmien järjestelmällinen täytäntöönpano yhteisön lastaussatamassa on omiaan antamaan kaikille asianosaisille takeet toimituksen lopullisesta oikeasta suorittamisesta todellisesta toimitusvaiheesta riippumatta; se voi usein erityisesti suojella tarjouskilpailun voittajaa tavaroiden hylkäämiseltä määräpaikassa; lopullinen päätös toimituksen vastaavuudesta on tehtävä tarjouskilpailuilmoituksessa määrätyssä todellisessa toimitusvaiheessa,
toimituksen oikea suoritus yhteisön tekemien sitoumusten mukaisesti edellyttää, että määritellään selkeästi tarjouskilpailun voittajan velvollisuudet, että viimeksi mainittu asettaa riittävät taloudelliset vakuudet ja että säädetään hallinnollisista seuraamuksista sen varalta, että tiettyjä säännöksiä ei noudateta,
toisaalta olisi määriteltävä ne lisäkulut ja -kustannukset, joiden ei voida katsoa aiheutuvan tarjouskilpailun voittajan puutteista ja joista yhteisön on vastattava, ja
tässä asetuksessa säädetyt toimenpiteet ovat elintarvikeapukomitean lausunnon mukaiset,
ON ANTANUT TÄMÄN ASETUKSEN:
I OSASTO Yleiset säännökset
1 artikla
1. Kun yhteisön elintarvikeaputoimen toteuttamiseksi päätetään hankkia tuotteita yhteisöstä, sovelletaan tässä asetuksessa säädettyjä yksityiskohtaisia sääntöjä, sanotun kuitenkaan rajoittamatta komission tapauskohtaisesti antamien erityissäännösten noudattamista. Kaikkiin toimituksiin sisältyy tuotteiden osto.
2. Tällä asetuksella säädettyjä yksityiskohtaisia yleissääntöjä sovelletaan toimituksiin, jotka tapahtuvat vapaasti lastaussatamassa-, vapaasti purkaussatamassa- tai vapaasti määräpaikassa -toimitusvaiheeseen.
3. Tätä asetusta sovellettaessa Belgian ja Luxemburgin talousliiton jäsenmaita pidetään yhtenä jäsenvaltiona.
2 artikla
Osallistuminen tämän asetuksen mukaisesti säädettyihin tarjouskilpailuihin on yhtäläisin ehdoin avoinna jokaiselle luonnolliselle henkilölle, joka on jäsenvaltion kansalainen ja sijoittautunut yhteisöön, ja jokaiselle jäsenvaltion lainsäädännön nojalla perustetulle yhtiölle:
- jonka kotipaikka tai keskushallinto tai päätoimipaikka on jäsenvaltiossa;
- joka harjoittaa elintarvikeapuna toimitettavien tuotteiden valmistusta, jalostusta, kauppaa tai kuljetusta.
Komissio voi kuitenkin väliaikaisesti tai pysyvästi rajoittaa sellaisten yritysten osallistumista tarjouskilpailuihin, joiden on todettu vakavasti rikkoneen velvollisuuksiaan elintarvikeaputoimituksen toteuttamisessa.
3 artikla
Tuotteiden toimittaminen ratkaistaan tarjouskilpailulla.
Toimitus voidaan kuitenkin ratkaista suoralla sopimusmenettelyllä seuraavissa tapauksissa:
- asetuksen (ETY) N:o 3972/86 6 artiklassa tarkoitetuissa kiireellisissä toimituksissa;
- pieniä määriä toimitettaessa;
- luonteeltaan kokeellisissa toimituksissa, jotka koskevat uudentyyppisiä tuotteita tai uusien pakkaus- ja kauppakunnostusmenetelmien taikka uusien kuljetusmuotojen soveltamista;
- toimituksessa, josta päätetään sen jälkeen, kun aikaisempi toimitussopimus on peruutettu 20 artiklan mukaisesti;
- kiireellisyysperusteet täyttävissä toimituksissa tuen myöntämispäätöksen jälkeen.
4 artikla
Toimitettava tuote on kutakin toimitusta varten vahvistettujen hankintaehtojen mukaisesti:
a) ostettava tai sen on oltava ostettu yhteisön markkinoilta;
b) ostettava tarjouskilpailuilmoituksessa nimetyltä interventioelimeltä tai valmistettava tältä toimielimeltä ostetuista tavaroista. Osto on suoritettava kiinteään hintaan voimassa olevan yhteisön maatalouslainsäädännön mukaisesti. Kun kyseessä on vilja- ja riisituotteiden toimitus, tarjouskilpailun voittaja voi kuitenkin hankkia toimitusta varten vahvistettuja määräyksiä vastaavat tuotteet yhteisön markkinoilta, jos se ostaa tarjouskilpailuilmoituksessa määrätyt tuotteet kyseiseltä interventioelimeltä edellä mainittujen säännösten mukaisesti.
5 artikla
Hankittavien tuotteiden ominaisuuksia ja kauppakunnostusta koskevat vaatimukset julkaistaan Euroopan yhteisöjen virallisessa lehdessä.
II OSASTO Toimituksesta vastuussa olevan yrityksen nimeäminen
6 artikla
Jos tehdään päätös tarjouskilpailun järjestämisestä, liitteen I mukaisesti laadittu tarjouskilpailuilmoitus on julkaistava Euroopan yhteisöjen virallisessa lehdessä tarjouskilpailun avaamista koskevan asetuksen liitteenä vähintään 15 päivää ennen tarjousten jättöajan päättymistä.
Edunsaajan yhteisössä olevan edustajan nimi ja osoite on ilmoitettava tarjouskilpailuilmoituksessa.
7 artikla
1. Tarjoajien on osallistuttava tarjouskilpailuun joko lähettämällä kirjalliset tarjoukset kirjattuna kirjeenä tarjouskilpailuilmoituksessa mainittuun komission toimistoon tai jättämällä kirjallinen tarjous vastaanottotodistusta vastaan tähän toimistoon. Tarjous on sijoitettava kirjekuoreen, jossa on sana "Elintarvikeapu" ja kyseisen tarjouskilpailun viitenumero. Kirjekuoren on oltava suljettu, ja sen on oltava sijoitettu toiseen kirjekuoreen, jossa on ilmoituksessa mainittu osoite.
Tarjoukset voidaan lähettää kirjallisena televiestinä. Tarjousten on oltava täydellisiä, ja niiden on oltava kyseisessä toimistossa ennen tarjouskilpailuilmoituksessa vahvistettua kellonaikaa tarjouskilpailuilmoituksessa vahvistettuna tarjousten jättöajan viimeisenä päivänä.
2. Jos tavarat on toimitettava useina erinä, kutakin erää koskeva tarjous on esitettävä erikseen.
3. Ollakseen pätevä tarjouksen on koskettava koko erää ja siinä on mainittava:
a) tarjouskilpailun viitenumero;
b) tarjoajan nimi ja kotipaikka;
c) sen erän numero ja nettopaino, jota tarjous koskee;
d) yksi yhteisön lastaussatama, joka soveltuu toimituksen toteuttamiseen vahvistetuilla ehdoilla; kaksi samalla satama-alueella olevaa satamaa voidaan kuitenkin nimetä tarjouksessa, jos koko lastia ei voida lastata ensimmäisessä satamassa sataman ominaisuuksien vuoksi ja jos saman laivan lastaus on suoritettava loppuun toisessa satamassa.
Jos kyseessä on toimitus vapaasti lastaussatamassa, satama tai satama-alueen ollessa kyseessä ensimmäinen lastaussatama on valittava sen perusteella, että sieltä on yhteys määrämaahan 14 artiklan 2 kohdassa säädetyt edellytykset täyttävällä aluksella tarjouskilpailuilmoituksessa määrätyn lastausajan kuluessa, ja sen perusteella, että alus voidaan lastata yhtäjaksoisesti sataman lastausnopeuden mukaisesti. Jos lastaus suoritetaan ensimmäisessä alakohdassa tarkoitetulla satamaalueella, sallitaan sataman vaihdosta aiheutuva osittainen lastaus. Perustelluissa erityisolosuhteissa lastaussatama voidaan kuitenkin nimetä tarjouskilpailuilmoituksessa. Yhtäältä maitotaloustuotteiden ja toisaalta sellaisten muiden tuotteiden toimitukseen, jotka markkinoidaan alle 50 kilogramman nettopainoisina määrinä toimituksen ollessa enintään 150 tonnia, voi sisältyä yksi jälleenlastaus toisessa yhteisön satamassa, joka on myös ilmoitettava tarjouksessa;
e) se tarjouksen määrä ecuina(7) tuotetonnia kohti, jolla tarjoaja sitoutuu tekemään kyseisen toimituksen säädetyillä ehdoilla, jos h alakohdassa olevia säännöksiä ei sovelleta; tarjous katsotaan vahvistetuksi ottaen huomioon yhtäältä 4 artiklassa tarkoitetut ja kyseistä toimitusta varten määritetyt hankintaehdot ja toisaalta vientituki ja muut maataloustuotteiden kauppaa koskevassa lainsäädännössä vahvistetut tasausmaksut (valuutan tasausmaksu ja liittymistasausmaksu);
f) tarjouksen esittämisen osalta:
- kun kyseessä on toimitus vapaasti lastaussatamassa, tarjouksen määrä ei saa sisältää tietyissä satamissa käytössä olevia lähestymismaksuja (port liner terms charges) eikä lastauskuluja;
- kun kyseessä on toimitus vapaasti purkaussatamassa, tarjoajan on samanaikaisesti esitettävä kaksi tarjousta:
- ensimmäisessä, joka vastaa toimitusta vapaasti purkaussatamassa, on selkeästi ja erillisenä ilmoitettava varsinaista merikuljetusta vastaavat kulut liitteen II mukaisesti;
- toisen, joka vastaa toimitusta vapaasti lastaussatamassa, on oltava edellä olevien säännöksien mukaisia;
- kun kyseessä on toimitus vapaasti määräpaikassa, tarjoajan on samanaikaisesti esitettävä kolme tarjousta:
- ensimmäisessä, joka vastaa toimitusta vapaasti määräpaikassa, on selkeästi ja erillisenä ilmoitettava varsinaista ulkomaista maakuljetusta vastaavat kulut liitteen II mukaisesti;
- toisen ja kolmannen, jotka vastaavat toimitusta vapaasti purkaussatamassa ja vapaasti lastaussatamassa, on oltava edellä olevien säännöksien mukaisia;
g) jäsenvaltio, jossa tarjoaja sitoutuu suorittamaan vientitullausmuodollisuudet;
h) tarjotut tuotemäärät, jos tarjouskilpailu koskee tiettyjen tuotteiden enimmäismäärien toimittamista tiettyjä rahamääriä vastaan. Tarjous on pätevä vain, jos se koskee ilmoitettuja kokonaismääriä.
4. Tarjous on pätevä ainoastaan, jos siihen on lisäksi liitetty:
a) selvitys siitä, että 8 artiklassa tarkoitettu tarjouskilpailuvakuus on asetettu ennen tarjousten jättöajan päättymistä;
b) jos kyseessä on toimitus vapaasti lastaussatamassa, ilmoitus siitä, että varustamo tai sen edustaja on vahvistanut, että 3 kohdan d alakohdassa säädetyt ehdot täyttävä yhteys on mahdollinen.
5. Tarjous, jota ei ole jätetty tämän artiklan säännösten mukaisesti tai joka sisältää muita kuin tarjouskilpailua varten säädettyjä ehtoja, ei ole pätevä.
6. Tarjousta ei saa muuttaa eikä peruuttaa.
8 artikla
1. Tarjouskilpailuvakuuden määrä vahvistetaan ecuina tarjouskilpailuilmoituksessa.
2. Vakuus on asetettava komission hyväksi jäsenvaltion hyväksymän luottolaitoksen antamana takauksena.
Tarjouskilpailuvakuus on asetettava vähintään kahden viikon ajaksi; sen voimassaoloaika on automaattisesti uudistettava komission pyynnöstä. Vakuus voidaan vapauttaa vain komission aloitteesta. Vakuus vapautetaan tai pidätetään 22 artiklan mukaisesti.
9 artikla
1. Tarjouskilpailu on viimeistään kolmen työpäivän kuluessa tarjousten jättöajan päättymispäivästä ratkaistava sen tarjoajan hyväksi, joka on jättänyt kyseisestä erästä halvimman tarjouksen ecuina ilman 7 artiklan 3 kohdan e alakohdan viimeisessä virkkeessä tarkoitettujen määrien perusteella suoritettavaa oikaisua. Ratkaisusta on ilmoitettava tarjouskilpailun voittajalle kirjallisena televiestinä.
2. Jos useat tarjoajat tekevät samanaikaisesti alimman tarjouksen, tarjouskilpailu on ratkaistava arvalla.
3. Komissio voi päättää, että tarjouskilpailua ei ratkaista, erityisesti jos jätetyt tarjoukset ylittävät markkinoilla yleisesti vallitsevat hinnat.
4. Kun kyseessä on tarjouskilpailu, joka on avattu vapaasti purkaussatamassa koskevaa toimitusta varten, voidaan kuitenkin tehdä ratkaisu toimituksesta vapaasti lastaussatamassa, jos ehdotetut kuljetuskustannukset ylittävät huomattavasti markkinoilla vallitsevat kustannukset.
Kun kyseessä on tarjouskilpailu, joka on avattu vapaasti määräpaikassa -toimitusta varten, voidaan kuitenkin tehdä ratkaisu toimituksesta vapaasti lastaussatamassa tai vapaasti purkaussatamassa ottaen huomioon markkinoilla vallitsevat meri- tai maakuljetuskustannukset.
5. Tarjoajille, joiden tarjouksia ei ole hyväksytty, on ilmoitettava heidän tarjouskilpailuun osallistumisensa tuloksesta teleksillä, joka on lähetettävä viimeistään ensimmäisenä työpäivänä tarjouskilpailun ratkaisemisesta tai tarvittaessa 3 kohdan mukaisesti tehdystä päätöksestä. Tarjouskilpailujen tulokset on määräajoin julkaistava Euroopan yhteisöjen virallisessa lehdessä sarjassa C.
6. Jos tarjouskilpailun yhteydessä 9 artiklan 3 kohdan mukaisesti päätetään, että tarjouskilpailua ei ratkaista, alkaa toinen alkuperäisessä tarjouskilpailuilmoituksessa mainittu tarjousten jättöaika, ja komissio ilmoittaa tästä tarjoajille.
10 artikla
Heti kun tarjouskilpailu on ratkaistu, komissio ilmoittaa tarjouskilpailun voittajalle sen etukäteen tarjouspyyntöjen nojalla valitun yrityksen nimen, joka on vastuussa 16 artiklassa säädettyjen tarkastusten suorittamisesta, haltuunottotodistuksen antamisesta 17 artiklan 2 kohdan mukaisesti ja kaikkien toimitukseen liittyvien toimenpiteiden yleisestä yhteensovittamisesta. Kun kyseessä on vapaasti purkaussatamassa tai vapaasti määräpaikassa tapahtuva toimitus, komissio voi erityistapauksissa nimetä kaksi eri yritystä, joista toinen on vastuussa tarkastuksista ja yhteensovittamistoimista ennen lastausta ja toinen toimitusvaiheessa.
Jos edellä mainitun yrityksen tai edellä mainittujen yritysten ja tarjouskilpailun voittajan välillä syntyy erimielisyyttä toimituksen toteuttamisen kuluessa, komissio ryhtyy tarvittaviin toimenpiteisiin.
11 artikla
1. Jos käytetään suoraa sopimusmenettelyä, tarjoukset on pyydettävä vähintään kolmelta tarjoajalta ja sopimus on tehtävä sen tarjoajan kanssa, jonka ehdot ovat edullisimmat markkinoilla yleisesti vallitseviin hintoihin nähden.
2. Edellä 7, 8, 9 ja 10 artiklan säännöksiä sovelletaan myös suoraan sopimusmenettelyyn.
3. Jos kyseessä on 3 artiklan toisen kohdan kolmannen luetelmakohdan mukainen kokeellinen toimitus, sopimus voidaan tehdä yksittäisen toimittajan kanssa ilman kilpailumenettelyä. Edellä 2 kohdassa tarkoitettuja säännöksiä ei sovelleta.
4. Sopimuspuolta, jonka kanssa tehdään sopimus suoraa sopimusmenettelyä käyttäen, on pidettävä tässä asetuksessa tarkoitettuna tarjouskilpailun voittajana sopimuksen tekemisestä lähtien. Tällöin sopimuksen määräykset sitovat sopimuspuolta samalla tavoin kuin tarjouskilpailuilmoituksen määräykset sitovat tarjouskilpailun voittajaa.
III OSASTO Tarjouskilpailum voittajan velvollisuudet ja tuotteiden toimittamista koskevat ehdot
12 artikla
1. Tarjouskilpailun voittajan on täytettävä velvollisuutensa tarjouskilpailun avaamista koskevassa asetuksessa säädettyjen ehtojen mukaisesti ja noudatettava tässä asetuksessa tarkoitettuja sitoumuksia, mukaan lukien hänen tarjouksestaan aiheutuvat sitoumukset.
Hänen on huolehdittava siitä, että mainitut sitoumukset pannaan oikein täytäntöön, ja annettava tätä varten kaikki mahdollinen apu.
2. Jotta varmistettaisiin, että tarjouskilpailun voittaja täyttää toimitusta koskevat velvollisuutensa, hänen on viiden päivän kuluessa tarjouskilpailun ratkaisemisesta toimitettava tarjouskilpailuilmoituksessa mainitulle komission osastolle selvitys siitä, että toimitusvakuus on asetettu. Asetettavan vakuuden määrä on ilmoitettava tarjouskilpailuilmoituksessa.
Jäsenvaltion hyväksymän luottolaitoksen on asetettava ensimmäisessä alakohdassa tarkoitettu vakuus komission hyväksi. Vakuuden on oltava voimassa vähintään kolme kuukautta, kun kyseessä on vapaasti lastaussatamassa -toimitus, viisi kuukautta, kun kyseessä on vapaasti purkaussatamassa -toimitus, ja kuusi kuukautta, kun kyseessä on vapaasti määräpaikassa -toimitus. Tätä voimassaoloaikaa on automaattisesti pidennettävä komission pyynnöstä komission määräämäksi ajaksi. Vakuus voidaan vapauttaa ainoastaan komission aloitteesta. Vakuus vapautetaan tai pidätetään 22 artiklan mukaisesti.
Jos tarjouskilpailun voittaja ei toimita selvitystä siitä, että vakuus on asetettu ensimmäisen alakohdan mukaisesti, tämän puuttumista pidetään toimituksen täyttämättä jättämisenä. Jäljempänä 20 artiklan säännöksiä sovelletaan soveltuvin osin.
3. Tarjouskilpailun ratkaisemiseen perustuvia oikeuksia ja velvollisuuksia ei saa siirtää.
13 artikla
Seuraavia säännöksiä sovelletaan, kun kyseessä on toimitus vapaasti lastaussatamassa:
1. Tarjouskilpailun voittajan on tarjouskilpailuilmoituksessa mainitun ajan kuluessa sovittava edunsaajan tai hänen edustajansa kanssa päivä, jolloin tavaroiden on oltava käytettävissä tarjouksessa mainitussa lastaussatamassa, sekä aluksen lastauslaituri. Edellä 10 artiklassa tarkoitetun yrityksen on tarvittaessa avustettava sopimuksen tekemisessä. Toimitus on joka tapauksessa suoritettava ennen tarjouskilpailuilmoituksessa säädetyn määräajan päättymistä. Osittainen lastaus sallitaan vain edunsaajan suostumuksella.
2. Jos lastaustoimet, mukaan luettuina tarvittaessa 7 artiklan 3 kohdan f alakohdassa tarkoitetut satamassa käytössä olevat lähestymismaksut (port liner terms charges), eivät ole edunsaajan tekemän merikuljetussopimuksen mukaisesti tarjouskilpailun voittajan vastuulla, viimeksi mainitun on asetettava tavarat edunsaajan tai edunsaajan edustajana toimivan huolitsijan käytettäviksi 1 kohdan mukaisesti sovittujen tai säädettyjen ehtojen mukaisesti. Tässä tapauksessa toimitus katsotaan kokonaan toteutetuksi, kun kaikki tavarat on näin asetettu käytettäviksi.
Jos ensimmäisessä alakohdassa tarkoitetut lastaustoimet ovat edellä tarkoitetun merikuljetussopimuksen mukaisesti tarjouskilpailun voittajan vastuulla, viimeksi mainitun on lastattava tavarat edunsaajan ilmoittamaan alukseen yhteisymmärryksessä viimeksi mainitun kanssa sovitun lastausaikataulun mukaisesti ottaen huomioon sataman tavanomainen käytäntö. Komissio korvaa vastaavat kulut toimitusta maksettaessa tositteiden esittämistä vastaan. Mahdollisia ahtauskuluja ei saa veloittaa tarjouskilpailun voittajalta, lukuun ottamatta irtotavaratoimituksia. Tässä tapauksessa toimitus katsotaan kokonaisuudessaan suoritetuksi, kun tavarat ovat ylittäneet laivan partaan.
3. Edellä 10 artiklassa tarkoitetun yrityksen on kirjattava tapauksen mukaan se tosiasiallinen päivä, jolloin tavarat on asetettu käytettäviksi tai lastaus on suoritettu tekemällä tätä koskeva erityismaininta 16 artiklan 5 kohdassa tarkoitettuun vastaavuustodistukseen.
4. Tarjouskilpailun voittajalla on ottaen huomioon satamassa vallitseva käytäntö tavaroihin kohdistuva vaaranvastuu ja erityisesti vastuu tavaroiden häviämisestä tai huononemisesta siihen asti, kunnes ne on asetettu edunsaajan tai edunsaajan edustajana toimivan huolitsijan käytettäviksi, taikka 2 kohdassa tarkoitetuissa tapauksissa, kunnes tavarat ovat todellisuudessa ylittäneet laivan partaan.
5. Jos tavaroita ei 2 kohdassa tarkoitetuissa tapauksissa voida asettaa käytettäväksi tai lastata 1 kohdan mukaisesti sovittujen tai säädettyjen ehtojen mukaisesti, komissio pidentää tarjouskilpailun voittajan tai edunsaajan pyynnöstä, jonka tueksi esitetään aiheelliset todistusasiakirjat, tarjouskilpailuilmoituksessa vahvistettua määräaikaa sen mukaan, kuin on tarpeen toimituksen suorittamiseksi, ja enintään 60 päivällä. Tarjouskilpailun voittajan on hyväksyttävä tällainen pidennys.
Tämän uuden määräajan aikana 1 kohdan säännöksiä sovelletaan soveltuvin osin sen uuden päivän määrittelemiseksi, jolloin tavaroiden ja myös laivan lastauslaiturin on oltava käytettävissä.
Jos toimitusta ei voida suorittaa ensimmäisessä alakohdassa tarkoitetun enimmäisajan kuluessa, tarjouskilpailun voittaja on pyynnöstä vapautettava velvollisuuksistaan.
Lastausajan pidentämisestä aiheutuvat kustannukset määritellään ja maksetaan 19 artiklan 1 kohdan mukaisesti.
6. Tarjouskilpailun voittajan on ilman aiheetonta viivytystä ilmoitettava 10 artiklassa tarkoitetulle yritykselle ja komissiolle tavaroiden käytettäviksi asettamiselle sovittu aika ja paikka 1 ja 5 kohdan mukaisesti tai tarvittaessa edunsaajan kanssa tehdyn sopimuksen puuttuminen.
14 artikla
Seuraavia säännöksiä sovelletaan, kun kyseessä on toimitus vapaasti purkaussatamassa:
1. Tarjouskilpailun voittajan on omalla kustannuksellaan ja tavanomaisin ehdoin järjestettävä kuljetus toimituksen suorittamiseksi soveliainta reittiä pitkin 8 kohdassa tarkoitetun määräajan kuluessa tarjouksessa mainitusta lastaussatamasta tarjouskilpailuilmoituksessa mainittuun määräsatamaan. Tarjouskilpailun voittajan pyynnöstä, jonka tueksi esitetään aiheelliset todistusasiakirjat komissio voi kuitenkin antaa luvan lastaussataman muuttamiseen.
2. Tarjouskilpailun voittajan on järjestettävä merikuljetus:
- aluksilla, jotka on lueteltu jäsenvaltioissa toimivien luokituslaitosten ylemmässä kategoriassa ja jotka täyttävät kaikki elintarvikkeiden kuljetusta koskevat terveysstandardit;
- yhteisön merikuljetuspolitiikkaa koskevissa asetuksissa (ETY) N:o 954/79, (ETY) N:o 4055/86, (ETY) N:o 4056/86, (ETY) N:o 4057/86 ja (ETY) N:o 4058/86 säädettyjen vapaan ja terveen kaupallisen kilpailun vääristymisen estämistä koskevien säännösten mukaisesti. Merikuljetusta eivät saa suorittaa varustamot, joiden toimet ovat vahingoittaneet yhteisön laivanvarustajia tai joiden sijaintimaa on rajoittanut yhteisön varustamoiden tai yhteisössä sen lainsäädännön mukaisesti rekisteröityjen alusten vapaata pääsyä meriliikenteeseen, erityisesti asetuksen (ETY) N:o 4057/86 11 artiklan tai asetuksen (ETY) N:o 4058/86 4 artiklan 1 kohdan b alakohdan mukaisesti neuvoston tekemän päätöksen voimassa ollessa.
Tarjouskilpailun voittajan on esitettävä 10 kohdassa tarkoitetulle yritykselle todistus siitä, että rahdattu alus täyttää edellä mainitut terveydelliset vaatimukset sekä luokitus- ja vastaavuusvaatimukset.
3. a) Tarjouskilpailun voittajan on otettava merivakuutus tai vaadittava vakuutuskate yleisvakuutuksen nojalla. Vakuutuksen, jonka on oltava vähintään tarjouksen määrän suuruinen, on katettava kaikki kuljetukseen ja tarvittaessa jälleenlastaukseen ja purkaukseen liittyvät riskit mukaan lukien kaikenlainen toimittamatta jääminen, häviäminen sekä poikkeuksellisina pidetyt riskit ja yksityinen haveri.
b) Vakuutuksen on tultava voimaan heti, kun vakuutetut tavarat lähtevät tarjouskilpailun voittajan varastoista, ja sen on päätyttävä:
- kun tavarat tulevat edunsaajan varastoihin eli mihin tahansa satamaalueella olevaan paikkaan, johon edunsaaja ne varastoi, riippumatta siitä, kuuluuko varasto hänelle vai ei;
- kun ne edunsaajan aloitteesta sijoitetaan kuljetusvälineeseen kuljetettaviksi edelleen satama-alueelta;
- jos kumpaakaan edellä olevista ei ole tapahtunut, jäljempänä 5 kohdassa tarkoitetun toimitusvaiheen viimeistä purkauspäivää seuraavan 30 päivän määräajan päättyessä.
Edunsaajan on otettava vakuutuskate toimitusvaiheen jälkeisiä riskejä varten.
4. Tarjouskilpailun voittajan on ilmoitettava edunsaajalle ja 10 artiklassa tarkoitetulle yritykselle aluksen nimi ja lippu, lastauspäivä, odotettu saapumispäivä purkaussatamaan ja mahdolliset tavaroiden kuljetuksen aikana sattuneet tapahtumat, niin pian kuin nämä seikat ovat hänen tiedossaan.
Tarjouskilpailun voittajan on ilmoitettava edunsaajalle laivan arvioitu saapumispäivä purkaussatamaan taikka määrättävä kapteeni tai varustamon kirjeenvaihtaja ilmoittamaan tästä vähintään 72 tuntia etukäteen.
5. Tarjouskilpailun voittaja on vastuussa tavaroiden lastauskustannuksista alukseen lastaussatamassa ja merikuljetusrahdista.
a) Jos tarjouskilpailu koskee toimitusta purettuna -vaiheeseen, tarjouskilpailun voittajan on vastattava purkamiskustannuksista purkaussatamassa mukaan lukien laiturikulut laivan partaalla ja tarvittaessa proomukuljetuskuluista mukaan lukien proomujen rahtaus, hinaus ja purkaus sekä mahdolliset seisontakulut. Jos tavarat toimitetaan konteissa, toimituksen on tapahduttava vapaasti terminaalissa, ja kustannuksia tavaroiden purkamisesta konteista ei saa veloittaa tarjouskilpailun voittajalta. Erityistapauksissa, joista tarjouskilpailun voittaja ei ole vastuussa, komissio vastaa näistä seisontakustannuksista.
b) Kun kyseessä on toimitus vapaasti aluksessa, tarjouskilpailun voittajalta ei saa veloittaa purkauskustannuksia eikä seisontakuluja purkaussatamassa, jos hän ei ole viivästyttänyt purkausta.
Tarjouskilpailun voittaja ei vastaa tuonnin yhteydessä suoritettavien tullimuodollisuuksien aiheuttamista kustannuksista tai maksuista.
6. Tarjouskilpailun voittajan on heti toimitettava edunsaajalle tarvittaessa 10 artiklassa tarkoitetun yrityksen välityksellä seuraavat asiakirjat:
a) kun kyseessä on toimitus vapaasti aluksessa:
- konossementti ilmoitettuun määräsatamaan;
- tarvittaessa rahtaussopimus tai vastaava erityisesti seisonta-ajan osoittava asiakirja;
- jäljempänä olevan 16 artiklan mukainen vastaavuustodistus;
- todistus siitä, että alus täyttää 2 kohdassa säädetyt ehdot;
b) kun kyseessä on toimitus purettuna-vaiheeseen:
- toimitusilmoitus;
- edellä mainitun vastaavuustodistuksen jäljennös;
- merivakuutuskirja.
7. Tarjouskilpailun voittajalla on tavaroihin kohdistuva vaaranvastuu, erityisesti vastuu häviämisestä ja huononemisesta, 5 kohdassa säädettyyn toimitusvaiheeseen asti.
8. Toimitettavien tavaroiden on saavuttava purkaussatamaan ennen tarjouskilpailuilmoituksessa vahvistetun määräajan päättymistä. Purkaussataman viranomaisten suorittamaa aluksen rekisteröintiä pidetään todisteena saapumispäivästä tähän satamaan. Jos tällaista selvitystä ei ole mahdollista saada rekisteröimällä, kapteenin on todettava saapumispäivä, ja 10 artiklassa tarkoitetun yrityksen on se vahvistettava.
15 artikla
Seuraavia säännöksiä sovelletaan, kun kyseessä on toimitus vapaasti määräpaikassa:
1. Tarjouskilpailun voittajan on järjestettävä kuljetus asianmukaisinta reittiä käyttäen varmistaakseen tavaroiden saapuminen 4 kohdassa tarkoitetun määräajan kuluessa tarjouksessa ilmoitetusta lastaussatamasta lopulliseen määräpaikkaan ja tehtävä vaadittavat sopimukset tavaroiden kuljettamisesta. Aiheellisesti perustellusta pyynnöstä tarjouskilpailun voittaja voi kuitenkin saada komissiolta luvan lastaussataman muuttamiseen. Hän vastaa kaikista asianmukaisista kustannuksista ja myös purkauskustannuksista sekä tavaroiden sijoittamisesta varastoon määräpaikassa.
Merikuljetusta koskevia 14 artiklan 2 kohdan säännöksiä ja 5 kohdan b alakohdan säännöksiä tullimuodollisuuksista, kustannuksista ja maksuista sovelletaan. Lisäksi sovelletaan soveltuvin osin 14 artiklan 5 kohdan a alakohdan säännöksiä mahdollisiin seisontakuluihin purkaussatamassa.
Tarjouskilpailuilmoituksessa on mainittava purkaussatama tai maakuljetusta edeltävä kauttakulkusatama.
2. Tarjouskilpailun voittajalla on tavaroihin kohdistuva vaaranvastuu ja erityisesti vastuu tavaroiden häviämisestä tai huononemisesta, siihen asti kunnes ne on todellisuudessa purettu ja asetettu varastoon määräpaikassa.
Tarjouskilpailun voittajan on otettava aiheellinen 14 artiklan 3 kohdan a alakohdassa säädettyä lajia oleva vakuutus.
3. Tarjouskilpailun voittajan on viipymättä ilmoitettava edunsaajalle ja 10 artiklassa tarkoitetulle yritykselle toimituksessa käytettävä kuljetusmuoto, lastaus- ja lastauspäivä ja tavaroiden oletettu saapumispäivä määrättyyn toimituspaikkaan.
Tarjouskilpailun voittajan on lähetettävä edellä mainitulle yritykselle jäljennökset asiakirjoista, jotka koskevat maakuljetusta purkaussatamasta.
Hänen on ilmoitettava edunsaajalle ja edellä mainitulle yritykselle nopeimmalla käytettävissä olevalla tavalla todennäköinen saapumispäivä toimitukselle määrättyyn paikkaan vähintään kolme päivää ennen kyseistä päivää.
4. Toimituksen on tapahduttava ennen tarjouskilpailuilmoituksessa vahvistun määräajan päättymistä.
16 artikla
1. Jotta koko toimitus tapahtuisi tämän asetuksen mukaisesti, 10 artiklassa tarkoitetun yrityksen on ennen tavaroiden lastauksen aloittamista lastaussatamassa tarkastettava, että tavaroiden määrää, pakkausta ja tarvittaessa säkkien merkintöjä koskevia säännöksiä on noudatettu. Tarkastukset on suoritettava sellaisena aikana ja sellaisissa olosuhteissa, että kaikkien tarvittavien analyysien ja tarvittaessa toisen tarkastuksen tulokset ovat käytettävissä, ennen kuin tavarat asetetaan käytettäviksi 13 artiklan 2 kohdan ensimmäisessä alakohdassa tarkoitetussa tapauksessa tai ennen lastauksen aloittamista lastaussatamassa kaikissa muissa tapauksissa. Kuitenkin erityistapauksissa, erityisesti jos on olemassa vaara tavaroiden vaihtamisesta edellä säädettyjen laatu- ja pakkaustarkastusten jälkeen, yritys voi komission luvalla suorittaa samanlaisia lisätarkastuksia lastauksen kuluessa. Tarjouskilpailun voittaja vastaa kaikista taloudellisista seuraamuksista, jotka aiheutuvat, jos näiden viimeksi mainittujen tarkastusten aikana todetaan, että tavarat eivät ole vaatimusten mukaisia, ja erityisesti mahdollisista seisontakuluista.
Edellä tarkoitetun yrityksen on tarkastusten päätyttyä annettava suoritettujen tutkimusten ja tarkastusten mukainen vastaavuustodistus. Jos vastaavuustodistusta ei anneta, tarjouskilpailun voittajan on korvattava tai täydennettävä tavarat, jos kyseessä on vapaasti lastaussatamassa -toimitus.
Jos kyseessä on toimitus vapaasti purkaussatamassa tai vapaasti määräpaikassa, edellisessä alakohdassa tarkoitettu todistus on ainoastaan ehdollinen todistus vastaavuudesta. Vastaavuuden lopullinen arviointi tapahtuu yhteisössä voimassa olevien tutkimusmenetelmien mukaisesti toimitukselle määrätyssä toimitusvaiheessa.
Tätä tarkoitusta varten 10 artiklassa tarkoitetun yrityksen on toimitusvaiheessa suoritettava kaikki ensimmäisessä alakohdassa säädetyt tarkastukset ja tarvittaessa annettava lopullinen vastaavuustodistus. Yrityksen asianmukaisesti perusteltu kirjallinen kieltäytyminen todistuksen antamisesta merkitsee, että tarjouskilpailun voittaja on velvollinen korvaamaan toimituksen kokonaan tai osittain.
Jos hankinta koskee jalostettua tai pakattua tuotetta, tarjouskilpailun voittajan on ilmoitettava edellä tarkoitetulle yritykselle vähintään kolme työpäivää etukäteen joko kirjallisesti tai teleksillä se päivä, jolloin valmistus tai pakkaus aloitetaan.
2. Yrityksen on kutsuttava edunsaajan edustaja osallistumaan 1 kohdassa tarkoitettuihin tutkimuksiin ja tarkastuksiin käytettävien näytteiden ottamiseen; näytteet on otettava ammattikäytännön mukaisesti.
Näytteitä otettaessa yrityksen on otettava kaksi ylimääräistä näytettä, jotka sen on sinetöityinä pidettävä komission käytettävissä toista mahdollista tarkastusta en ja siltä varalta, että edunsaaja tai tarjouskilpailun voittaja esittää vastalauseen.
Näytteistä aiheutuvista kustannuksista vastaa tarjouskilpailun voittaja.
3. Jos tarjouskilpailun voittaja tai edunsaaja kiistää 1 kohdan mukaisesti suoritettujen tarkastusten tulokset, edellä tarkoitetun yrityksen on järjestettävä viipymättä toinen tarkastus, niin että vältetään kaikki viivästykset tavaroiden käytettäviksi asettamisessa tai lastaamisessa; toisen tarkastuksen tulokset ovat lopulliset. Tämän tarkastuksen suorittaa yrityksen, edunsaajan edustajan ja tarjouskilpailun voittajan yhteisellä sopimuksella nimitetty laitos tai laboratorio.
4. Edellä 1 kohdassa säädettyihin tarkastuksiin liittyviä kustannuksia ei saa veloittaa tarjouskilpailun voittajalta.
Hävinnyt osapuoli kantaa kaikki 3 kohdassa tarkoitetuista tarkastuksista aiheutuvat kustannukset ja kustannukset tarjouskilpailuilmoituksessa määrätyn määräajan noudattamatta jättämisestä, mukaan lukien varastointikulut ja seisontakulut.
5. Kun tarkastukset on suoritettu ja heti kun todistus on annettu, toimitettavat tavarat on asetettava tullivalvonnan tai vastaavat takeet antavan hallinnollisen valvonnan alaisiksi siihen asti, kunnes ne lähtevät yhteisön maantieteelliseltä alueelta.
17 artikla
Liitteessä III olevat seikat sisältävän, tämän asetuksen mukaisesti annetun haltuunottotodistuksen katsotaan osoittavan, että edunsaaja on hyväksynyt tavarat 1 kohdan mukaisesti tai vastaanottanut toimituksen 2 kohdan mukaisesti.
1. Heti kun tavarat on asetettu käytettäviksi toimitusta varten säädetyssä tai sovitussa toimitusvaiheessa, tarjouskilpailun voittajan on pyydettävä edunsaajaa tai hänen edustajaansa antamaan haltuunottotodistus ja esitettävä edunsaajalle tai hänen edustajalleen 16 artiklassa tarkoitettu vastaavuustodistus, alkuperätodistus ja pro forma -lasku, joka osoittaa tavaroiden arvon ja niiden siirron edunsaajalle veloituksetta.
Jos kyseessä on toimitus vapaasti purkaussatamassa, tarjouskilpailun voittajan on myös esitettävä 14 artiklan 6 kohdassa tarkoitetut asiakirjat.
2. Jos edunsaaja ei anna haltuunottotodistusta, 10 artiklassa tarkoitetun yrityksen on annettava tarjouskilpailun voittajalle hänen pyynnöstään ja 1 kohdassa tarkoitettua alkuperätodistusta ja laskua vastaan todistus toimituksen vastaanotosta, jos toimitusta varten vahvistetussa vaiheessa suoritettujen tarkastusten perusteella on mahdollista antaa 16 artiklassa tarkoitettu vastaavuustodistus.
Kun kyseessä on toimitus vapaasti purkaussatamassa tai vapaasti määräpaikassa, todistus on myös annettava ennen lastausta laaditun vastaavuustodistuksen ja tarvittaessa 14 artiklan 6 kohdassa tarkoitettujen asiakirjojen esittämistä vastaan.
3. Edellä 1 ja 2 kohdassa tarkoitettu haltuunottotodistus ja toimituksen vastaanoton vahvistava todistus voidaan antaa myös huomattavan osan toimituksesta käsittävistä osatoimituksista.
4. Edunsaajalle toimitettu nettomäärä on määriteltävä tarkasti haltuunottohetkellä. Kun kyseessä on irtotavaratoimitus, toimitettu määrä katsotaan riittäväksi, jos nettopaino on korkeintaan 3 prosenttia vähemmän kuin vaadittu paino. Jos kyseessä ovat pakatut tuotteet, sallittu vaihteluväli on 1 prosentti. Edellä 16 artiklassa säädettyjä tarkastuksia varten otettujen näytteiden määrä lisätään edellä mainittuihin sallittuihin vaihteluväleihin.
5. Jos helposti pilaantuvia tuotteita toimitetaan vapaasti purkaussatamassa tai vapaasti määräpaikassa ja jos esiintyy purkaukseen vakavasti vaikuttavia häiriöitä, komissio voi päättää, että yrityksen on ennen tarjouskilpailuilmoituksessa määrättyä toimitusvaihetta ja aiheellisen tarkastuksen jälkeen annettava todistus, jonka katsotaan vahvistavan toimituksen laadun ja pakkauksen osalta.
IV OSASTO Maksuehdot ja vakuuksien vapauttamisehdot
18 artikla
1. Tarjouskilpailun voittajalle maksettava määrä ei saa ylittää tarjouksen määrää lisättynä tarvittaessa 19 artiklassa tarkoitetuilla kustannuksilla.
Jos sopimus 7 artiklan 3 kohdan h alakohdan mukaisesti koskee tietyn tuotteen enimmäismäärien toimittamista, maksettava määrä on tarjouskilpailuilmoituksessa mainittu määrä, sanotun kuitenkaan rajoittamatta 19 artiklan soveltamista.
Tarjouskilpailun voittajalle tämän artiklan mukaisesti suoritettava maksu suoritetaan riippumatta viennistä maksettavista palautuksista tai maksuista taikka muista maataloustuotteiden kauppaa koskevassa lainsäädännössä vahvistetuista maksuista.
2. Maksu on suoritettava haltuunottotodistuksessa tai toimituksen vastaanoton vahvistavassa todistuksessa ilmoitetulta nettomäärältä.
Jos toimitusvaiheessa havaitaan, että tavaroiden laatu tai pakkaus ei tarkasti vastaa säädettyjä vaatimuksia, vaikka tämä ei olekaan estänyt tavaroiden hyväksymistä 17 artiklan 1 kohdan mukaisesti tai toimituksen vastaanoton vahvistamista 17 artiklan 2 kohdan mukaisesti, maksettavan määrän laskemisessa voidaan soveltaa vähennystä.
3. Maksu on suoritettava tarjouskilpailun voittajan pyynnöstä, johon on liitetty seuraavat todistusasiakirjat:
a) edellä 17 artiklassa tarkoitetun haltuunottotodistuksen tai toimituksen vastaanoton vahvistavan todistuksen alkuperäiskappale;
b) edellä 16 artiklassa tarkoitetun säädettyä toimitusvaihetta varten annetun vastaavuustodistuksen jäljennös.
4. Tarjouskilpailun voittajan pyynnöstä maksu on suoritettava niiden tavaramäärien suhteessa, joita koskevat edellä luetellut todistusasiakirjat on esitetty.
5. Kun kyseessä on toimitus vapaasti purkaussatamassa tai vapaasti määräpaikassa, tarjouskilpailun voittajan pyynnöstä suoritetaan ennakkomaksu seuraavien asiakirjojen esittämistä vastaan:
- edellä 16 artiklan 5 kohdan mukaisesti ennen lastausta annettu vastaavuustodistus;
- jäljennös konossementista tarjouskilpailuilmoituksessa määrättyyn määräsatamaan;
- jäljennös 14 artiklan 6 kohdan b alakohdassa tarkoitetusta merivakuutustodistuksesta.
Ennakkomaksu ei saa ylittää 90 prosenttia tarjouksen määrästä. Ennakkomaksu saadaan maksaa vain, kun esitetään näyttö komission hyväksi asetetusta vakuudesta, jonka määrä vastaa ennakkomaksua lisättynä 10 prosentilla. Vakuus on asetettava 12 artiklan 2 kohdan toisen alakohdan mukaisesti. Vakuus voidaan vapauttaa ainoastaan komission aloitteesta.
6. Maksua koskevat pyynnöt on esitettävä komissiolle yhdessä 2 kohdassa tarkoitettujen todistusasiakirjojen kanssa 12 kuukauden kuluessa tarjouskilpailuilmoituksessa vahvistetun määräajan päättymisestä. Tämän määräajan jälkeen esitetyt pyynnöt aiheuttavat 10 prosentin pidättämisen maksusta, sanotun kuitenkaan rajoittamatta 21 artiklan soveltamista.
Maksu on suoritettava kolmen kuukauden kuluessa täydellisen maksupyynnön esittämisestä, jos lisätarkastuksia tai -tutkimuksia ei ole määrätty kyseisen toimituksen täytäntöönpanon tarkastamiseksi. Jos maksun suorittaminen edellä mainitun määräajan jälkeen ei perustu lisätarkastuksiin tai -tutkimuksiin, sille maksetaan viivästyskorkoa komission yleisen taksan mukaisesti.
19 artikla
1. Tarjouskilpailun voittajan on vastattava kaikista kustannuksista, jotka aiheutuvat tavaroiden toimituksesta tarjouskilpailuilmoituksessa mainittuun toimitusvaiheeseen asti. Komissio korvaa kuitenkin tarjouskilpailun voittajalle ne lisäkustannukset, jotka eivät aiheudu tarjouskilpailun voittajasta ja jotka komissio arvio aiheellisten todistusasiakirjojen perusteella, jos toimituksen vaatimustenmukaisuus on vahvistettu 16 artiklan mukaisesti.
Näitä lisäkustannuksia ovat:
a) Kun kyseessä on toimitus vapaasti lastaussatamassa, kustannukset siitä, että alus on asetettu käytettäväksi sellaisena päivänä, että tarjouskilpailuilmoituksessa mainittua lastausaikaa tai 13 artiklan 5 kohdan mukaisesti pidennettyä lastausaikaa on mahdoton noudattaa, tai siitä, että alus ei sovellu lastin kuljettamiseen.
Hallinnollisia kuluja lukuun ottamatta näitä lisäkustannuksia ovat:
- varastointi- ja vakuutuskulut,
- rahoituskulut siinä jäsenvaltiossa vallitsevan tariffin mukaisesti, jonka valuutassa maksu suoritetaan.
Nämä kustannukset lasketaan jaksolta, joka alkaa tarjouskilpailuilmoituksessa vahvistetun lastausajan viimeistä päivää seuraavana päivänä ja joka päättyy joko sinä päivänä, jolloin lastaus todellisuudessa alkaa, tai 13 artiklan 5 kohdassa tarkoitetun määräajan päättyessä siinä tapauksessa, että tarjouskilpailun voittaja vapautetaan velvollisuuksistaan.
b) Kun kyseessä on toimitus vapaasti purkaussatamassa tai vapaasti määräpaikassa, tarjouskilpailun voittajalle korvataan todistusasiakirjoja vastaan varastointi-, vakuutus- ja rahoituskulut, jotka aiheutuvat yli 15 päivän viivästyksistä siitä, kun tavarat on asetettu käytettäviksi tai tapauksen mukaan siitä, kun tavaroiden purkaus tai toimitus varastoon määräpaikassa on päättynyt, siihen asti, kunnes haltuunottotodistus annetaan. Rahoituksesta aiheutuneet lisäkulut arvioidaan siinä jäsenvaltiossa noudatettavien tariffien perusteella, jossa vientitullausmuodollisuudet suoritetaan.
c) Kaikissa toimituksissa ennalta arvaamattomat kulut, joita ei ole etukäteen katettu vakuutuksella, jos ne eivät aiheudu toimitetuissa tuotteissa olleesta virheestä, niiden riittämättömästä tai sopimattomasta pakkauksesta eivätkä toimituksen viivästymisestä.
2. Jos komissio tarjouskilpailun ratkaisemisen jälkeen nimeää muun kuin alunperin määritellyn lastaussataman tai purkaussataman tai lopullisen määräpaikan, tarjouskilpailun voittajan on toimitettava tavarat uuteen satamaan tai uuteen määräpaikkaan. Komissio tekee tarjouskilpailun voittajan kanssa sopimuksen alunperin määriteltyjen kustannusten alentamisesta tai korottamisesta.
Tarjouskilpailun voittaja voidaan kuitenkin aiheellisesti perustellusta pyynnöstä vapauttaa velvollisuuksistaan.
20 artikla
Jos tavaroita ei syistä, jotka eivät aiheudu edunsaajasta vaan joiden on katsottava aiheutuvan tarjouskilpailun voittajasta, ole toimitettu 60 päivän kuluessa tapauksen mukaan toimitukselle vahvistetun määräajan päättymisestä, kun kyseessä on toimitus vapaasti lastaussatamassa, tai määräpaikkaan toimittamiselle säädetyn määräajan päättymisestä, kun kyseessä on muu kuin vapaasti lastaussatamassa -toimitus, tarjouskilpailun voittajan on vastattava kaikista taloudellisista seuraamuksista siitä, että tavaroita tai osaa niistä ei toimiteta vahvistetuilla ehdoilla. Näihin taloudellisiin seuraamuksiin voivat sisältyä edunsaajalle toimituksen suorittamatta jättämisestä aiheutuneet suorat kustannukset, kuten esimerkiksi kustannukset käyttämättä jääneestä kuljetustilasta meritse tai maitse, kustannukset varastojen tai varastoalueiden vuokrasta ja näihin liittyvät vakuutusmaksut.
Ensimmäisessä kohdassa kuvatuissa olosuhteissa komissio toteaa toimituksen suorittamatta jättämisen ja ryhtyy aiheellisiin toimenpiteisiin.
21 artikla
Komissio arvioi force majeure -tapaukset, jotka voivat olla syynä siihen, että tarjouskilpailun voittaja ei toimita tavaroita tai noudata velvollisuuksiaan.
Force majeure -tapauksista aiheutuvista lisäkustannuksista vastaa komissio.
22 artikla
Edellä 8 artiklan ja 12 artiklan sekä 18 artiklan 5 kohdan mukaisesti asetetut vakuudet tapauksen mukaan joko vapautetaan tai pidätetään tämän artiklan säännösten mukaisesti.
1. Edellä 8 kohdassa säädetty tarjouskilpailuvakuus vapautetaan:
a) jos tarjous ei ole pätevä 7 artiklassa tarkoitetussa merkityksessä tai jos sitä ei ole hyväksytty taikka jos tarjouskilpailua ei ole ratkaistu;
b) kun tarjouskilpailun voittaja on asettanut 12 artiklan 2 kohdassa säädetyn toimitusvakuuden.
2. Edellä 12 artiklassa säädetty toimitusvakuus:
a) vapautetaan kokonaan, kun tarjouskilpailun voittaja:
- on suorittanut toimituksen kaikkien velvollisuuksiensa mukaisesti;
- vapautetaan velvollisuuksistaan 13 artiklan 5 kohdan kolmannen alakohdan ja 19 artiklan 2 kohdan toisen alakohdan mukaisesti;
- ei ole suorittanut toimitusta komission force majeure -tapahtumaksi hyväksymien syiden vuoksi;
- on asettanut 18 artiklan 5 kohdassa säädetyn ennakkomaksuvakuuden;
b) pidätetään kertymänä seuraavissa tapauksissa:
- toimittamatta olevien määrien prosentuaalisessa suhteessa, sanotun kuitenkaan rajoittamatta 17 artiklan 3 kohdan soveltamista;
- 20 prosenttia tarjouksessa mainituista merikuljetuskustannuksista, jos tarjouskilpailun voittajan toimitusta varten rahtaama alus ei täytä 14 artiklan 2 kohdassa säädettyjä ehtoja;
- 0,001 prosenttia tarjouksen kokonaisarvosta kultakin yhden päivän viivästykseltä tapauksen mukaan tavaroiden käytettäväksi asettamisessa tai lastauksessa, jos kyseessä on toimitus vapaasti lastaussatamassa, tai niiden saapumisessa purkaussatamaan, kun kyseessä on toimitus vapaasti purkaussatamassa, taikka niiden saapumisessa määräpaikkaan, kun kyseessä on toimitus vapaasti määräpaikassa.
Vakuutta ei pidätetä ensimmäisen ja kolmannen luetelmakohdan mukaisesti, jos tapahtuneet puutteet eivät aiheudu tarjouskilpailun voittajasta eivätkä johda vakuutuskorvauksen maksamiseen.
c) Vakuus pidätetään, jos komissio 20 artiklan mukaisesti toteaa, että toimitusta ei ole suoritettu.
3. Edellä 18 artiklan 5 kohdassa säädetty vakuus vapautetaan:
a) kun ehdoton oikeus ennakkona maksettuun määrään on vahvistettu; tai
b) jos tarjouksentekijä on palauttanut ennakkomaksun.
23 artikla
Euroopan yhteisöjen tuomioistuin on toimivaltainen ratkaisemaan kaikki tämän asetuksen mukaisten toimitusten suorittamisesta tai suorittamatta jättämisestä aiheutuvat taikka tällaisia toimituksia koskevien säännösten tulkinnasta aiheutuvat riidat.
24 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1987 lukuun ottamatta toimituksia, joita koskevat tarjouskilpailut on avattu ennen mainittua päivää.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä heinäkuuta 1987.